ଅକ୍ଷୟ ତୃତୀୟା ବଦଳରେ ଉତ୍କଳ ଦିବସରେ ମିଳିବ ଟଙ୍କା - OTV Khabar.\nବଦଳିଲା ଦ୍ୱିତୀୟ କିସ୍ତି କାଳିଆ ଟଙ୍କା ବଣ୍ଟା ତାରିଖ\nଭୁବନେଶ୍ୱର : ୧୯ ବର୍ଷ କ୍ଷମତାରେ ରହିବା ପରେ ନବୀନ ସରକାର ବିରୋଧରେ ହାଓ୍ୱା ଯେତିକି ଜୋର୍ ଧରିଛି, କଳେ ବଳେ କୌଶଳେ ଭୋଟ୍ ହାତେଇବା ପାଇଁ ସେତିକି ଜୋର୍ ଲଗାଯାଉଛି ବିଜେଡି । ସ୍ଥିତି ଏଭଳି ହୋଇଛି ଯେ, କାଳିଆ ଯୋଜନାରେ ଦ୍ୱିତୀୟ କିସ୍ତି ଟଙ୍କା ଅକ୍ଷୟ ତୃତୀୟା ବଦଳରେ ଢେର ଆଗୁଆ ଉତ୍କଳ ଦିବସରେ ବାଣ୍ଟିବାକୁ ଘୋଷଣା କରିଛନ୍ତି ମୁଖ୍ୟମନ୍ତ୍ରୀ । ତେବେ କଂଗ୍ରେସ୍ ଏହାକୁ ଭୋଟ୍ ପାଇଁ ଲାଞ୍ଚ କହୁଥିବା ବେଳେ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ କହିଛନ୍ତି ଆଚରଣ ବିଧି ଥିବା ସମୟରେ କିଏ କେଉଁଠି ଠିଆ ହେବ ଦେଖିବା ।\nଅକ୍ଷୟ ତୃତୀୟାରେ ଖରିଫ୍ ସହାୟତା ରାଶି ପଠାଇବାକୁ ପୁରୀ ସମାବେଶରେ ଘୋଷଣା କରାଯାଇଥିଲା। ହେଲେ ନୂଆପଡ଼ାରେ ତାକୁ ବଦଳାଇ ଆଉ ଏକ ତାରିଖ ଘୋଷଣା କରାଗଲା। କାଳିଆ ଯୋଜନାର ଦ୍ୱିତୀୟ କିସ୍ତି ଟଙ୍କା ଅକ୍ଷୟ ତୃତୀୟା ଅର୍ଥାତ ମେ ୭ ବଦଳରେ ଏପ୍ରିଲ ୧ ଉତ୍କଳ ଦିବସରେ ପ୍ରଦାନ କରାଯିବା ନେଇ ଘୋଷଣା କରିଛନ୍ତି ନବୀନ । ତେବେ ମାସକ ପରେ ହଠାତ୍ କାହିଁକି ଘୋଷଣା ବଦଳିଗଲା? କୁହାଯାଉଛି ରାଜ୍ୟରେ ମତଦାନର ଠିକ୍ ପୂର୍ବରୁ ଚାଷୀଙ୍କ ଆକାଉଣ୍ଟକୁ ୫ ହଜାର ଟଙ୍କା ଲେଖାଏଁ ପଠାଇବାକୁ ଏହି ଯୋଜନା କରାଯାଇଛି।\nଅନ୍ୟପଟେ ପିଏମ୍-କିଷାନରେ ଚାଷୀଙ୍କ ଆକାଉଣ୍ଟରେ ୨ ହଜାର ଲେଖାଏଁ ଜମା ହେବ। ତାର ପ୍ରଭାବ ନେଇ ବି ଚିନ୍ତା ରହିଛି । ତେଣୁ ନିର୍ବାଚନ ପୂର୍ବରୁ ଚାଷୀଙ୍କ ଆକାଉଣ୍ଟକୁ ଟଙ୍କା ପଠାଇ ଭୋଟ୍ ଗୋଟାଇବାକୁ ସାନି ଉଦ୍ୟମ ହୋଇଥିବା ଚର୍ଚ୍ଚା ହେଉଛି । ତାଛଡ଼ା ସରକାର ବିରୋଧୀ ହାଓ୍ୱାକୁ ରୋକିବା ପାଇଁ ଚାଷୀଙ୍କୁ ଟଙ୍କା ବାଣ୍ଟିବା ହିଁ ଅବ୍ୟର୍ଥ ବାଣ ହେବ ବୋଲି ବିଜେଡି ଆଶା ରଖିଛି । ଏହା ଭୋଟ ପାଇଁ ଲାଞ୍ଚ ବୋଲି କଂଗ୍ରେସ ଅଭିଯୋଗ ଆଣିଥିବା ବେଳେ ବୁଡ଼ିବା ବେଳେ କୁଟାଖିଅ ଆଶା ବୋଲି କହିଛି ବିଜେପି ।\nନିର୍ବାଚନ ପୂର୍ବରୁ ଯେଉଁଠି ପିଏମ୍-କିଷାନରେ ମୋଦିଙ୍କ ମୁଣିରୁ ଚାଷୀ ପାଖରେ ୨ ହଜାର ଲେଖାଏଁ ପହଞ୍ଚିବ ସେଠି କାଳିଆ ଯୋଜନାରେ ନବୀନଙ୍କ ତରଫରୁ ୧୦ ହଜାର ଟଙ୍କା ପହଞ୍ଚାଇ ତାକୁ ଭୋଟ୍ ପ୍ରଚାରରେ ବ୍ୟବହାର କରିବାକୁ ବିଜେଡି ଲକ୍ଷ୍ୟ ରଖିଥିବା କୁହାଯାଉଛି । ତେବେ କେବଳ ଏ ଉଦ୍ୟମ ନୁହେଁ, ମାର୍ଚ୍ଚ ଦ୍ୱିତୀୟ ସପ୍ତାହରେ ନିର୍ବାଚନ ଘୋଷଣା ପୂର୍ବରୁ ନବୀନ, ସବୁ ଜିଲ୍ଲାକୁ ଘନ ଘନ ଗସ୍ତ କରି କୋଟି କୋଟି ଟଙ୍କାର ପ୍ରକଳ୍ପର ଶିଳାନ୍ୟାସ ଓ ଉଦ୍ଘାଟନରେ ଲାଗି ପଡ଼ିଛନ୍ତି ।
